Հրաչուհի Փալանդուզեան

Հրաչուհի Փալանդուզեան (), հայ արձակագիր, հրապարակախօս, լրագրող եւ խմբագիր։

 Կենսագրական գիծեր 
Ծնած է Վարդենիս: 1975-ին աւարտած է Երեւանի պետական համալսարանի բանասիրութեան բաժանմունքի լրագրութեան բաժինը:

Մասնագիտական աշխատանքը սկսած է շրջանային «Այգաբաց» թերթին մէջ (1976-77), ուր հեղինակած է ակնարկներու եւ հրապարակախօսական յօդուածներու բազմաթիւ շարքեր:

 Գործունէութիւն 
1977 թուականին ընդունուած է Հայկական ձայնասփիւռի սփիւռքի համար հաղորդումներու խմբագրութիւն` վարելով Հայ դատին, Հայոց ցեղասպանութեան, Հայաստան-սփիւռք կապերուն, համազգային այլ հիմնահարցերու վերաբերող հարիւրաւոր հաղորդումներ:

1992-1994 թուականներուն ղեկավարած է «Հանրապետութեան ձայն» ռատիոգործակալութեան հասարակական-քաղաքական բաժինները` ուղիղ եթերով վարելով «Քաղաքական դիմանկար», «Արցախի ժամ» եւ այլ հանրաճանաչ հաղորդաշարերը:

1994-ին ձայնասփիւռէն հեռանալով` աշխատանքի անցած է մամուլի մէջ` «Առաւօտ» օրաթերթ, «Բումերանգ» շաբաթաթերթ, «Երկիր» օրաթերթ:

1998-ին հրաւիրուած է Ռազմավարական եւ ազգային հետազօտութիւններու հայկական կեդրոն` իբրեւ այդ կեդրոնի եւ «Հայեացք Երեւանից» հանդէսի խմբագիր: Մինչեւ 2005 թուականը աշխատակցելով կառոյցին` գրած է տասնեակ յօդուածներ եւ վարած է հարցազրոյցներ, խմբագրած է հայագիտական, քաղաքական, տնտեսագիտական, ընկերային բնոյթի շարք մը մենագրութիւններ, տարեգիրքեր եւ «Տասնամեայ հանրագումար» մեծածաւալ ժողովածուն:

Ան գրած է շարք մը գիրքեր, որոնցմէ է «Քառակուսի գնդակ» քաղաքական վէպը:

2005-2006 թուականներուն աշխատած է Հայաստանի մշակոյթի եւ երիտասարդութեան հարցերու նախարարութեան մէջ` իբրեւ նախարարի խորհրդական:

2007-2013 թուականներուն աշխատած է «Հայաստանի Զրուցակից» երկլեզու շաբաթաթերթին մէջ` իբրեւ հայերէնի բաժինի խմբագիր:

Համագործակցած է Երեւանի պետական համալսարանի դասախօսներուն հիմնած «Ազգային գիտակցութիւն» ակումբին հետ:

2014-ին «Հայաստանի Հանրապետութիւն» օրաթերթը տպագրած է Փալանդուզեանի «Հայեցի հայերէն» յօդուածաշարը` կազմուած լեզուաոճական շուրջ 300 շտկումէ:

Փալանդուզեանի ստեղծագործական կեանքին մէջ առանձնայատուկ տեղ կը գրաւէ Հայոց ցեղասպանութեան թեման, որ բիւրեղացած է բազմաթիւ եղեռնապուրծ հայերու հետ հարցազրոյցներու, ինչպէս նաեւ Ռազմավարական եւ ազգային հետազօտութիւններու հայկական կեդրոնին մէջ վերծանած հարիւրաւոր ձայնագրութիւններու շնորհիւ:

Հայոց մեծագոյն ողբերգութեան եւ պահանջատիրութեան նուիրուած են`

 «Հարսնատես» վէպը,
 «Նոյեմ հարսի դաշոյնը»,
 «Անդրանիկ զօրավարի դիմանկարը»,
 «Վայրի սէր»,
 «Հին ձայնագրութիւն» եւ այլ պատմուածքներ:

Հեղինակին նախասիրութիւններէն մէկնը եղած է նաեւ գրել ասոյթներ, որոնց թիւը անցած է 4 հազարը:

Փալանդուզեան իր կեանքի վերջին շրջանին չէ աշխատած, զբաղած է միայն գրական եւ խմբագրական աշխատանքով:

 Ծանօթագրութիւններ 

Ստորոգութիւն:Հայ արձակագիրներ
Ստորոգութիւն:Հայ հրապարակախօսներ
Ստորոգութիւն:Հայ խմբագիրներ
Ստորոգութիւն:Հայ լրագրողներ